**Dôvodová správa**

**A. Všeobecná časť**

Návrh zákona o finančnej podpore detí a rodín predkladá Ministerstvo práce, sociálnych vecí a rodiny Slovenskej republiky ako iniciatívny materiál.

Vláda Slovenskej republiky sa vo svojom programovom vyhlásení na roky 2020 – 2024 zaviazala podporovať rodinu, ako základnú bunku spoločnosti a hlavnú nositeľku základných ľudských, kultúrnych, sociálnych, občianskych a duchovných hodnôt. Podporu rodiny vníma vláda Slovenskej republiky ako prioritný nástroj na riešenie problematiky nepriaznivého demografického vývoja. Z uvedeného dôvodu je potrebné prispôsobovať sociálnu a rodinnú politiku štátu podpore rodiny a jednotlivé navrhované opatrenia efektívne a adresne cieliť na konkrétne okruhy subjektov pre dosiahnutie stanovených cieľov v oblasti podpory rodiny.

Predmetom návrhu zákona je zavedenie nového druhu nemocenskej dávky „tehotenské“ novelou zákona č. 461/2003 Z. z. o sociálnom poistení v znení neskorších predpisov (čl. III). Jej účelom je zabezpečenie príjmu na úhradu zvýšených výdavkov spojených s tehotenstvom podľa uváženia poistenkyne, akými sú napr. strava, ošatenie a iné.

S uvedeným zámerom zabezpečiť príjem na úhradu zvýšených výdavkov spojených s tehotenstvom súvisia aj navrhované zmeny v zákone č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (čl. I), zákone č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (čl. II) a zákone č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (čl. IV). Novelami predmetných právnych predpisov sa navrhuje tehotenské štipendium, ktoré má byť za podmienok uvedených v zákone vyplácané tehotnej študentke vysokej školy, resp. plnoletej tehotnej žiačke strednej školy, ako aj zavedenie dávky tehotenské v systéme sociálneho zabezpečenia policajtov a vojakov

Predmetom návrhu zákona v čl. V (novela zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky) je zúženie okruhu detí, na ktoré možno poskytnúť dotáciu na podporu výchovy k stravovacím návykom dieťaťa (ďalej aj ako „dotácia“ alebo „dotácia na stravu“), ktorá slúži na zabezpečenie stravy v materskej škole a základnej škole. Za súčasného právneho stavu možno predmetnú dotáciu poskytnúť na každé dieťa, ktoré navštevuje posledný ročník materskej školy, základnú školu, alebo na dieťa, ktoré navštevuje materskú školu, kde najmenej 50 % detí je z domácností, ktorým sa poskytuje pomoc v hmotnej núdzi, resp. dieťa, ktoré žije v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima a nejde o dieťa navštevujúce posledný ročník materskej školy.

Podľa navrhovanej právnej úpravy sa dotácia na podporu výchovy k stravovacím návykom dieťaťa bude poskytovať už len na dieťa, ktoré navštevuje materskú školu alebo základnú školu, v ktorej je najmenej 50 % detí z domácností, ktorým sa poskytuje pomoc v hmotnej núdzi a na dieťa, ktoré navštevuje materskú školu alebo základnú školu a žije v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima. Ide prakticky o prinavrátenie právneho stavu účinného do 31. decembra 2018, s niekoľkými odchýlkami.

Tieto odchýlky sa týkajú napr. ponechania povinnosti na strane zriaďovateľa vyplatiť rodičovi poskytnutú dotáciu v prípade, ak zriaďovateľ nezabezpečí diétne jedlo pre dieťa, ktoré vzhľadom na svoj zdravotný stav vyžaduje osobitné stravovanie alebo zachovania polročného obdobia preddavkového poskytovania dotácie v termínoch do 25. januára a do 25. augusta.

Cieľom predmetného návrhu zákona je zadresniť systém poskytovania dotácií na stravu. Poskytovanie dotácií na deti z domácností, ktorým sa poskytuje pomoc v hmotnej núdzi alebo ktorých príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima ostane zachované, vzhľadom na potrebu podpory skupín obyvateľstva, ktoré sú najviac ohrozené chudobou a sociálnym vylúčením.

Zároveň sa navrhuje zvýšiť dotáciu na podporu výchovy k stravovacím návykom dieťaťa tak, aby pokryla najvyššie finančné pásmo na nákup potravín v ZŠ na druhom stupni vyučovania, ktoré je vo výške 1,30 € za jeden obed.

Súčasťou tohto novelizačného článku je aj doplnenie nových dotačných titulov - dotácie, na podporu plnenia funkcií rodiny a dotácie na podporu dobrovoľníckej činnosti.

Podpora rodiny je jedným z programových záväzkov, ku ktorému sa vlády SR zaviazala v Programovom vyhlásení vlády SR. Z tohto dôvodu sa navrhuje utvoriť podmienky aj na cielenú podporu prorodinných aktivít prostredníctvom dotačného mechanizmu ministerstva. Aj keď doterajšie dotačné tituly umožňovali čiastočne podporovať aktivity preventívneho, resp. podporného charakteru zamerané na rodiny, novým druhom dotácie sa navrhuje podporu vyslovene zacieliť na rodinu, a to nezávisle na tom, či ide o rodinu vznikajúcu, rodinu s maloletým dieťaťom, starým rodičom, či zdravotne znevýhodneným členom rodiny. Predkladateľ má za to, že popri rôznych opatreniach finančného i nefinančného charakteru rôznych systémov sociálneho zabezpečenia je potrebné aj prostredníctvom doplnkových, dotačných zdrojov podporovať najmä rozvoj aktivít zameraných na posilnenie rodiny, podporu plnenia funkcií rodiny a tvorbu prorodinnej atmosféry v spoločnosti.

Navrhuje sa, aby prostredníctvom nového druhu dotácie mohli byť (v maximálnej sume dotácie vo výške 10 000 €, v prípade utvárania priestoru na podporu socializácie a inklúzie detí formou detských ihrísk v maximálnej výške 50 000€) podporené preventívne aktivity, ako napríklad preventívne programy, tréningy a osveta zamerané na plnenie funkcií rodiny, na zvyšovanie citlivosti verejnosti k závažným rodinným témam, na predchádzanie negatívnym javom v rodine, ako aj aktivity zamerané na posilňovanie medzigeneračných vzťahov v rodine, budovanie svojpomocných skupín, či edičné činnosti, ktoré s týmito preventívnymi resp. podpornými aktivitami súvisia.

Dobrovoľníctvo je významným prvkom zvyšujúcim kvalitu, humanizáciu a efekt poskytovaných sociálnych služieb a ďalších opatrení v sociálnej oblasti a v oblasti rovnosti žien a mužov a rovnosti príležitosti. Návrhom na doplnenie nového druhu dotácie na podporu dobrovoľníckej činnosti (v maximálnej výške 5 000 €) ministerstvo súčasne reaguje na úlohu B. 9 uznesenia vlády SR č. 360/2019 k Akčnému plánu Koncepcie rozvoja občianskej spoločnosti na Slovensku na roky 2019 – 2020 ( do 31. decembra 2020 pripraviť návrh mechanizmu priamej štátnej podpory dobrovoľníckych programov za účelom podpory dobrovoľníctva v rôznych oblastiach) za svoju pôsobnosť.

Súčasťou zmien a doplnení zákona o dotáciách je aj zmena dotácie na podporu rodovej rovnosti. Vzhľadom na navrhované rozšírenie a precizovanie účelu dotácie sa navrhuje aj zmena názvu dotačného titulu tak, aby samotný názov dotácie korešpondoval s účelom dotácie, resp. ho neprimerane nezužoval.

Predložený návrh zákona bude mať pozitívny vplyv na manželstvo, rodičovstvo a rodinu. Sledované vybrané vplyvy navrhovaného opatrenia podľa Jednotnej metodiky na posudzovanie vybraných vplyvov sú zhodnotené v priloženej doložke vybraných vplyvov, v analýze vplyvov na rozpočet verejnej správy a v analýze sociálnych vplyvov.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.